អ្នក​បំផ្ទុះ​គ្រាប់បែក​លើ​យន្តហោះ​របស់​អាល់កៃដា​ ជា​«ភ្នាក់ងារ​មុខ​២»
ព័ត៌មាន​អន្តរជាតិ​សំខាន់​ផ្សេងៗ​ទៀត​សម្រាប់​យប់​ថ្ងៃ​ពុធ ទី​០៩ ខែ​ឧសភា។​
បណ្តាញផ្សាយព័ត៌មានសហរដ្ឋអាមេរិករាយការណ៍ថា បុរសម្នាក់ដែលសាខារបស់ក្រុម al-Qaida នៅក្នុងប្រទេសយេមែនបញ្ជូនឲ្យមកបំផ្ទុះយន្តហោះដែលធ្វើដំណើរមកកាន់សហរដ្ឋអាមេរិក តាមការណ៍ពិតជាភ្នាក់ងារមុខ២ដែលជ្រៀតចូលក្នុងបណ្តាញភេរវកម្ម ហើយបានធ្វើឲ្យពួកភេរវជនជឿទុកចិត្តខ្លួនដោយសារគ្រាប់បែកថ្មីដែលរចនាឡើងដើម្បីឆ្លងកាត់សន្តិសុខនៅចំណតអាកាសយាន។ ពួកមន្រ្តីសហរដ្ឋអាមេរិកនិងមន្រ្តីស៊ើបការណ៍សម្ងាត់បរទេសដែលមិនប្រាប់ឈ្មោះ បាននិយាយកាលពីថ្ងៃអង្គារថា ភ្នាក់ងារសម្ងាត់ធ្វើការឲ្យសេវាកម្មស៊ើបការណ៍សម្ងាត់អារ៉ាប៊ីសាអ៊ូឌីតនិង CIA។ ពួកគេនិយាយថា បុរសនោះបានធ្វើជាអ្នកដាក់គ្រាប់បែកអត្តឃាតហើយក៏ជាអ្នកស្ម័គ្រចិត្តឲ្យបេសកម្មដែលពាក់ព័ន្ធនឹងការលាក់គ្រឿងផ្ទុះនៅក្នុងខោទ្រនាប់របស់ខ្លួន។ ភ្នាក់ងារនោះអាចប្រគល់គ្រឿងផ្ទុះដ៏ទំនើបរបស់ខ្លួនទៅពួកមន្រ្តីសហរដ្ឋអាមេរិកដែលកំពុងវិភាគគ្រាប់បែកនៅមន្ទីរពិសោធន៍របស់ FBI ក្នុងទីក្រុង Quantico រដ្ឋ Virginia។ ពួកគេនិយាយថា ភ្នាក់ងារនោះក៏បានទទួលព័ត៌មានដែលនាំឲ្យមានការវាយប្រហារតាមអាកាសប្រកបដោយជោគជ័យកាលពីថ្ងៃអាទិត្យប្រឆាំងមេដឹកនាំ al – Qaida Fahd Mohammed Ahmed al-Quso នៅក្នុងប្រទេសយេម៉ែន។ Quso ត្រូវគេតាមរកចាប់ខ្លួន ចំពោះតួនាទីរបស់ជននោះនៅក្នុងការបំផ្ទុះគ្រាប់បែកលើនាវាចម្បាំងរបស់សហរដ្ឋអាមេរិក USS Cole ក្នុងឆ្នាំ២០០០នៅផ្ទៃទឹកប្រទេសយេម៉ែនដែលបានសម្លាប់ក្រុមនាវិក១៧នាក់។ ការផ្ទុះមួយបានធ្វើរញ្ជួយរថយន្តកងទ័ពដែលអមក្បួនកុងវ័រ (convey) របស់អ្នកសង្កេតការណ៍អង្គការសហប្រជាជាតិនៅក្នុងប្រទេសស៊ីរីនៅថ្ងៃពុធនេះ មួយថ្ងៃបន្ទាប់ពីអ្នកសម្របសម្រួលអង្គការសហប្រជាជាតិ Kofi Annan បានព្រមានថា ភាពចលាចលប្រឆាំងរដ្ឋាភិបាលដែលកំពុងបន្តមានឡើងបានធ្វើឲ្យប្រទេសស៊ីរីធ្លាក់ចូលក្នុងសង្គ្រាមស៊ីវិល។ បណ្តាញផ្សាយព័ត៌មានរដ្ឋចិនរាយការណ៍ថា ការដ្ឋានខួងយកប្រេងនៅក្នុងទឹកជ្រៅលើកដំបូងបានចាប់ផ្តើមប្រតិបត្តិការក្នុងសមុទ្រចិនភាគខាងត្បូង។ លោក Mitt Romney បេក្ខជនប្រធានាធិបតីខាងគណបក្សសាធារណរដ្ឋបានធ្វើយុទ្ធនាការឃោសនាបោះឆ្នោតបឋមនៅក្នុងរដ្ឋ៣ថែមទៀតដោយធ្វើឲ្យលោកខិតចូលកាន់តែជិត ដើម្បីក្លាយជាអ្នកទទួលបានការតែងតាំងដើម្បីឈរឈ្មោះប្រកួតប្រជែងប្រធានាធិបតី បារ៉ាក់ អូបាម៉ា នៅខែវិច្ឆិកា។ មេដឹកនាំគណបក្ស Syriza ដែលជាគណបក្សឆ្វេងជ្រុលនិយមនៃប្រទេសក្រិក កំពុងជួបជាមួយមេដឹកនាំរបស់គណបក្សនានានៅក្នុងប្រទេសក្នុងក្តីសង្ឃឹមបង្កើតរដ្ឋាភិបាលចម្រុះមួយ។ លោក Chen Guangcheng សកម្មជនចិននិយាយថា ក្រដាសស្នាមទាំងអស់សម្រាប់ការធ្វើដំណើររបស់លោកមកកាន់សហរដ្ឋអាមេរិកបានរួចរាល់ហើយ ហើយថា លោកកំពុងរង់ចាំទទួលលិខិតឆ្លងដែនរបស់លោកមកពីអាជ្ញាធរចិន។ លោក Chen បានថ្លែងទៅកាន់ពួកអ្នកយកព័ត៌មាននៅថ្ងៃពុធនេះ មកពីមន្ទីរពេទ្យទីក្រុងប៉េកាំងដែលជាទីកន្លែងដែលលោកកំពុងទទួលការព្យាបាលរបួសនៅពេលដែលលោកគេចខ្លួនពីការឃុំឃាំងក្នុងផ្ទះ។ រដ្ឋាភិបាលភូមាកំពុងច្រានចោលការចោទប្រកាន់ពីការអុកឡុកការបោះឆ្នោតក្នុងអំឡុងពេលនៃការបោះឆ្នោតបំពេញបន្ថែមកាលពីខែមុន ដែលគេមើលឃើញជាជ័យជម្នះជាប្រវត្តិសាស្រ្តសម្រាប់គណបក្សប្រឆាំងដែលជាគណបក្សនិយមលទ្ធិប្រជាធិបតេយ្យរបស់លោកស្រី Aung San Suu Kyi។ សេចក្តីត្រូវការសាច់ជ្រូកដ៏ខ្លាំងនៅក្នុងប្រទេសចិន កំពុងតែដាក់បន្ទុកលើកសិករនៅពេលដែលពួកអាជ្ញាធរព្យាយាមបង្កើនផលិតផល នៅខណៈពេលរក្សាសុវត្ថិភាពឲ្យមានកម្រិតខ្ពស់និងតម្លៃទាប។ លោកប្រធានាធិបតីសហរដ្ឋអាមេរិក បារ៉ាក់ អូបាម៉ា កំពុងជំរុញឲ្យសភាចាត់វិធានការប្រកបដោយភាពមោះមុតនៅឆ្នាំបោះឆ្នោត លើសំណើសេដ្ឋកិច្ចដែលមានគោលបំណងធ្វើឲ្យប្រសើរឡើងនូវការបង្កើតការងារ ហើយនឹងជួយផ្តល់ហិរញ្ញវត្ថុដល់គ្រួសារណាដែលមានផ្ទះសម្បែង។ លោក Cameron Munter ឯកអគ្គរដ្ឋទូតសហរដ្ឋអាមេរិកប្រចាំប្រទេសប៉ាគីស្ថាននឹងត្រូវចុះចេញពីដំណែងនៅរដូវក្តៅនេះ បន្ទាប់ពីបានធ្វើជាឯកអគ្គរដ្ឋទូតជិត២ឆ្នាំ។